FTE คว้า 4 โปรเจคใหม่ ดัน Backlog แตะ 450 ลบ. ลุ้น Q4 ชิงงานเพิ่ม 200 ลบ.
FTE คว้า 4 โปรเจคใหม่ มูลค่ารวม 36.2 ลบ. ดัน Backlog แตะ 450 ลบ. ลุ้นไตรมาส 4/64 ชิงงานอีก 100-200 ลบ. มุ่งรับงานโรงงานอุตสาหกรรมเพิ่ม สัดส่วนรายได้งานโรงงานเพิ่มเป็น 25%
FTE คว้า 4 โปรเจคใหม่ มูลค่ารวม 36.2 ลบ. ดัน Backlog แตะ 450 ลบ. ลุ้นไตรมาส 4/64 ชิงงานอีก 100-200 ลบ. มุ่งรับงานโรงงานอุตสาหกรรมเพิ่ม
4 ต.ค. 2564

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า บริษัทรับงานจัดหาอุปกรณ์ดับเพลิงเพิ่มจำนวน 4 โครงการจากลูกค้าภาคเอกชน มูลค่ารวม 36.2 ล้านบาท ได้แก่ โครงการ One Bangkok รถไฟฟ้าสายสีส้ม Western Digital (โรงงานผลิต Hard Disk) และธนาคารออมสินสำนักงานใหญ่ โดยสามารถเข้าดำเนินงานเดือนต.ค.2564 และจะรับรู้รายได้ภายในไตรมาส 4/2564 เป็นต้นไป ส่งผลให้ปัจจุบันบริษัทมีงานในมือ (Backlog) ราว 450 ล้านบาท
สำหรับทิศทางธุรกิจช่วงไตรมาส 4/2564 บริษัทมีโครงการที่อยู่ระหว่างดำเนินงานคาดว่าจะสามารถส่งมอบงานและรับรู้รายได้จำนวน 20 โครงการ มูลค่ารวมกว่า 200 ล้านบาท  อีกทั้งบริษัทยังคงเตรียมเสนองานอย่างต่อเนื่องทั้งภาครัฐและเอกชน ขณะนี้อยู่ระหว่างการยื่นประมูลการออกแบบติดตั้งระบบดับเพลิงโครงการต่างๆ และคาดว่าจะมีโอกาสได้รับงานมูลค่ารวมประมาณ 100-200 ล้านบาท
“บริษัทมุ่งเน้นการรับงานโรงงานอุตสาหกรรมเพิ่มขึ้น สัดส่วนรายได้งานโรงงานเพิ่มเป็น 25% ของรายได้รวม โดยงานส่วนนี้เป็นการออกแบบและติดตั้งระบบดับเพลิงครบวงจร รวมถึงการจัดหาอุปกรณ์ดับเพลิงและกลุ่มสินค้าเครื่องสำรองไฟฟ้า (UPS) เนื่องจากผู้ประกอบการหลายแห่งตระหนักถึงความปลอดภัย เรื่องการป้องกันอัคคีภัยและการเลือกใช้ระบบดับเพลิงที่ได้มาตรฐาน รวมถึงการตรวจเช็คสภาพความพร้อม การซ่อมบำรุงของอุปกรณ์ดับเพลิงอย่างสม่ำเสมอ ซึ่งถือเป็นโอกาสขยายการรับงานของบริษัท” นายทักษิณ กล่าว